
CONCLUZII 


e Leadership-ul individual este cu atât mai 
adecvat cu cât poate depăşi modelul 
carismatic, în favoarea celui participativ- 
democratic. 

e Leadership-ul organizaţional are 
capacitatea să promoveze lideri care să 
susțină cu consecvență aplicarea 
principiilor vizând integrarea autorității 
şi responsabilităţii în actul de leadership. 


e Leadership-ul statal se focalizează pe o 
politică internă de stabilitate şi de 
securitate şi pe o politică externă de 
parteneriate inteligente şi eficiente, în 
prezent şi în perspectivă. 

e România se inscrie, prin demersurile 


făcute în perioada post-revoluționară, într- 
un tip de demers statal care a făcut-o 
membră a NATO şi semnatară a Tratatului 
de aderare la Uniunea Europeană în 2007. 


1. Modele şi stiluri de leadership 


Leadership-ul este o artă. Este arta de a 
conduce. Această artă vizează în esență găsirea 
echilibrului cel mai apropiat între voința 
liderului şi interesele celor conduşi, este deci, 
cheia dilemei între voinţa de putere, cum ar 
spune Nietzsche, şi voința de a servi binele 
general. 

Privite din această perspectivă, teoriile 
despre leadership se axează fie pe aspectul 
behaviorist, al comportamentului liderului, deci 
pe leadership-ul individual, fie pe interacțiunea 
liderului cu organizația, cu societatea ori, mai 
simplu, cu subordonații. 


La aceste două direcții putem adăuga o a 
treia, dată de contextul în care se aplică un stil 
sau altul de leadership, mergând pe scala 
autorităţii, de la cea mai apropiată de democraţie 
la cea mai apropiată de autoritarism şi dictatură. 


Din perspectiva stilului de leadership, deci, 
în funcție de modelul individual, de felul în care 
liderul îşi impune autoritatea şi “voința de 
putere”, putem distinge: 

- leadership-ul carismatic; 
- leadership-ul participativ; 
- leadeship-ul “tăcut”. 


COLOCVIU STRATEGIC Nr. 12 (XLII, Noiembrie 2005 


Din perspectiva  inter-relaționării cu 
organizația şi membrii acesteia, avem de-a face 
cu: 

- leadership-ul situaţional; 

- leadership-ul tranzacțional; 

- leadership-ul transformaţional; 

- leadership-ul vizionar sau creativ. 

Dacă le analizăm pe rând, pe cele care 
emfazează liderul şi “voința de putere”, vom 
avea un tablou cvasi-complet de analiză al 
leadership-ului individual. 

Astfel, leadership-ul carismatic este acel 
model de leadership individual care propune ca 
variantă a autorității magnetismul personal al 
liderului. 

Foarte utilizat, mai ales de către liderii 
religioşi şi de către liderii politici, leadership-ul 
carismatic se bazează în principal pe capacitatea 
liderului de a convinge mase cât mai largi de 
auditori, fără argumente susținute logic, ci 
induse mult mai mult prin  magnetismul 
personalității. 

Promovând un model de lider care 
impresionează prin ceea ce oamenii cred că este 
curaj, forţă, onoare, viziune, leadership-ul 
carismatic poate să se dovedească a fi unul 
dintre cele mai periculoase modele, contorsio- 
nând adesea oamenii şi evenimentele într-un 
mod de neînțeles pentru analiza obiectivă şi greu 
de “reparat” prin demersuri raționale. 

Este un model de leadership ce poate foarte 
uşor cădea în teatralitate şi demagogie, utilizând 
efecte ieftine şi producând cel mai adesea grave 
efecte “perverse” în masele de oameni, care, 
trezindu-se din “vrajă”, constată că realitatea 
este foarte departe de ceea ce promitea liderul 
carismatic. 

Liderii carismatici, dacă sunt susținuți de o 
conduită morală personală puternică şi coerentă, 
pot determina schimbări benefice ori pot 
imprima direcții de acțiune mai rapid şi mai în 
forță decât prin alte metode. 


Dacă, însă, liderii  carismatici sunt 
vulnerabili moral, ei ajung să se creadă 
infailibili, se desprind repede de realitatea şi de 
interesele oamenilor pe care îi reprezintă, 
ajungând la gesturi paranoice ori la decizii care 
pot să producă daune, dacă nu ireparabile, 
atunci, cel puțin dificil de gestionat de către 
succesorii lor. 

Leadership-ul participativ este fără îndoială 
opusul celui de tip autocratic spre care poate 
devia leadership-ul carismatic. 

Leadership-ul participativ presupune, din 
partea liderului, o foarte mare stăpânire a 
capacității decizionale, astfel încât acesta să 
poată să predea şi să delege multora dintre 
colaboratori ori liderilor de la nivelurile 
intermediare, responsabilitatea unor decizii, nu 
pentru a se degreva pe sine de decizia finală, ci, 
mai ales, pentru a permite ca deciziile 
intermediare să fie luate într-un mod cât mai 
apropiat realității. 

Acesta este un tip de leadership 
eminamente democratic, şi, dincolo de aspectele 
sale pronunțat manageriale, el poate fi un 
leadership politic de top, reprezentativ pentru 
acel model atât de invocat în ultima vreme, şi 
anume, acela de “bună guvernare”. 

Tot un model de leadership individual în 
mod clar îl reprezintă leadership-ul “tăcut”. În 
senzaționala sa carte “De la bun la măreț” 
(“Good to Great”), Jim Collins îndrăzneşte să 
identifice, ca la şcoală (americană!) cinci 
niveluri de performanţă ale liderului, dând nota 
maximă, deci, nivelul cinci, liderului tăcut, care 
se defineşte, după opinia autorului susmenționat, 
printr-o combinație subtilă de “excelență 
profesională cu umilință personală”, astfel 
încât acest model de lider poate fi capabil de 
realizări excepționale pentru care are 
generozitatea de a împărți laurii cu cei care îi 
sunt subordonați, tot astfel cum are forța de 
caracter de a-şi asuma cea mai mare parte a 

fără nici un fel de discuție, modelul diametral 
opus liderului carismatic, care ştie să se bată cu 
pumnii în piept pentru reuşite şi care îi acuză pe 
toți ceilalți pentru înfrângeri. 

Credem că modelul liderului tăcut este 
încă un model al viitorului, deoarece în practica 
leadership-ului curent este foarte rar întâlnit, şi 
cere un efort de perfecționare interioară extrem 


de dificil de atins dar şi extraordinar de greu de 
urmat. 

E un lider al cărui conţinut moral şi al cărui 
demers în societate implică un tip de dăruire şi 
de devotament pentru care nici o societate şi nici 
o organizaţie, în afară poate de cele religioase, 
nu par să fie pregătite, dar aceasta nu înseamnă 
că nu trebuie încurajat şi formulat în permanenţă 
ca fiind unul dintre modelele demne de urmat. 


2. Modele de leadership organizațional 


Din perspectiva leadership-ului organiza- 
tional, avem modelele şi stilurile deja enunțate 
anterior, şi pe care merită să le analizăm separat, 
şi anume, leadership-ul situațional, leadership- 
ul tranzacțional, leadership-ul transformaţional 
şi leadership-ul vizionar-creativ. 

Unii dintre teoreticienii fenomenului de 
leadership consideră că demersurile liderilor 
sunt mai mult sau mai puţin efective nu în 
funcție de modelul individual, ci, mai ales, în 
funcție de situaţiile de fapt. Acest demers de 
leadership, care nu agreează un stil personal de 
leadership, ci propune o adaptare permanentă a 
leadership-ului la situațiile concrete ale 
organizației sau ale realității, în general, se 
numeşte leadership situațional. 

Aceste situații pot privi nu atât aspectele 
materiale, ci, cu mult mai mult, aspectele 
organizaționale, în sensul în care unele situații 
sunt create de tipul de reacție, de motivare sau 
de acțiune a subordonaților, sau a membrilor 
organizației date. Aceste elemente pot crea 
situațiile ce influențează într-un mod diferit 
comportamentul liderului. Au fost decelate (de 
către Yukl) şase variabile situaționale, trimițând 
pe de o parte la mentalități şi reacții ale 
membrilor organizației, ca şi la elemente 
materiale, privind resursele ori mijloacele 
materiale de realizare a scopurilor propuse. 

În interacțiunea dintre forțele pe care le 
întrevedeau Tannenbaum şi Schmidt, încă de 
acum câteva decenii, ca fiind semnificative, cum 
ar fi forțele (înțelegând aici prin “forţe” 
elemente de influență - nn.) situațiilor concrete, 
fortele liderului şi forțele membrilor 


organizației, decizia finală a liderului nu se 
situează întotdeauna la acelaşi nivel şi nu se 
înscrie în aceiaşi parametri. Forța argumentelor 
fiecăruia dintre factori va fi variabilă dacă 
elementele situaționale sunt variabile. 

În acest fel, leadership-ul situaţional ne 
induce ideea că liderii pot fi, în funcție de 
situație, mai mult sau mai puţin autoritari, sau, 
mai mult sau mai puţin democratici. Ceea ce 
este desigur un paradox, cum însăşi realitatea 
este la fel de paradoxală! 

Dacă ne referim la modelul de leadership 
tranzacțional, ca şi la modelul de leadership 
transformațional, vom observa că cele două 
modele privesc în principal tipul de motivaţie a 
oamenilor, aparținând unei organizații, sau 
societăţii, pur şi simplu. 

Sistemul social, ca şi cel organizațional, 
spun analiştii, funcționează cel mai eficient în 
condițiile în care aşa-numitul lanţ de comandă 
este clar decelabil, astfel încât autoritatea 
liderului să fie legitimă, iar responsabilitățile 
sale să fie clar identificate. 

În aceste condiţii, leadership-ul tranzac- 
tional priveşte motivarea subordonaţilor prin 
răsplata pecuniară, în timp ce leadership-ul 
transformațional priveşte motivarea prin 
convingere. 

Leadership-ul tranzacțional promovează în 
organizații ori în societate un model de 
negociere, pentru a se ajunge la o motivare 
reală, în timp ce leadership-ul transformațional 
se referă la convingeri morale asumate. 

Leadership-ul tranzacțional priveşte, în cea 
mai mare măsură, stilul managerial, iar modelul 

organizațional în care se practică este mai ales 
cel al companiilor, al firmelor de diferite 
profiluri. 

Leadership-ul  transformaţional, ca şi 
leadership-ul vizionar-creativ, motivează 
membrii organizației apelând la principii şi 
idealuri comune, la viziuni împărtăşite, la 
strategii care să îi convingă pe cei care îi 
urmează pe lideri că membrii organizației sau ai 
societății respective participă împreună şi din 
proprie convingere la atingerea unor scopuri 
superioare, de a căror valoare sunt cu toții 
convinşi. 

Aceste modele de leadership, cum sunt cel 
transformaţional ori cel vizionar-creativ, îi pot 
conduce pe oameni pe perioade îndelungate de 
timp, făcându-i să îşi asume privațiuni personale 
ori eşecuri de parcurs, dar cu convingerea că fac 
un demers benefic şi că participă la progresul 
real al organizației ori al societăţii date. 

Liderii implicați în aceste modele de 
leadership sunt lideri de caracter, posedând o 
inteligență strategică activă şi o creativitate 
fertilă, totul subsumându-se responsabilității 
morale asumate şi a binelui general. 

Liderii promovați de leadership-ul transfor- 
mațional pot fi lideri carismatici, dar nu sunt 
nici narcisişti şi nici paranoici precum cei care 
reprezintă modelul individual de leadership 
carismatic. 

Dorința liderilor implicaţi în actul de 
leadership transformaţional ori vizionar-creativ 
este aceea de a transforma în mai bine, de a 
schimba organizația ori societatea, conform unei 
viziuni progresiste reale şi nu conform unor 
vanități ori orgolii personale, care, hiperbolizate, 
pot deveni pernicioase. 


Aceste modele, credem noi, reprezintă, cu 
adevărat, cele mai înalte şi mai progresiste 
modele de leadership, capabile să conducă 
oamenii, fie ei membrii unei organizații sau ai 
societății, pe drumul spre mai bine, spre acel 
mâine care să fie pe o mai înaltă treaptă decât 
azi. 

În literatura dedicată leadership-ului 
organizațional, putem găsi studii foarte detaliate 
asupra principiilor pe care leadership-ul 
organizațional trebuie să le aplice cu necesitate 
pentru a reuşi să îndeplinească acele criterii de 
eficiență şi coerenţă pe care le vizează. 

Printre aceste principii merită să le 
menţionăm în primul rând pe acelea care se 
referă la responsabilitate şi autoritate, dat fiind 
faptul că de la liderii de organizaţii se aşteaptă o 
recunoaştere clară a acestora. 

Autoritatea este aceea care trebuie să fie 
aplicată nu numai pe verticală, de la pozițiile 
superioare către pozițiile inferioare din cadrul 
unei ierarhii, ci trebuie stimulată formularea şi 
coagularea autorității care să fie operantă şi pe 
orizontală, în cadrul acelor sisteme de tip reţelar, 
care pot să stimuleze însă apariția unor noi lideri 
în viitor. 

Responsabilitatea asumată este cea care 
validează modelul de leadership, organizaţiile 
fiind cu atât mai puternice cu cât leadership-ul 
practicat stimulează o asumare mai generoasă a 
responsabilităţii la toate nivelele. 

Un leadership organizațional viguros şi 
viabil este acela care are ştiinţa de a răsplăti, de 
a motiva şi de a educa, asigurând în acest fel nu 
doar rutina prezentului, ci şi viziunea de 
perspectivă spre care se îndreaptă structurile 
organizaționale. 


3. Leadership statal 


În teoriile despre leadership, elementul 
diferenţiator este dat de accentul care se pune fie 
pe profilul liderului, şi atunci avem de-a face cu 
teorii care se axează pe autoritatea şi demersul 
personal al liderului, fie pe capacitatea 
organizaţiei, şi atunci avem de-a face cu teorii 
ce susțin modelul democratic, participativ. 


Epoca modernă în general, şi cea 
contemporană, în special, par să refuze modelul 
clasic al liderului autoritar, preferând să păstreze 
pentru definirea profilului liderului doar 
autoritatea acestuia, fără autoritarism, acesta din 
urmă fiind considerat ca o formă deviantă şi deja 

respinsă de realitate, după experimente de tipul 
Stalin, Hitler, Mao, Ceauşescu. 

Într-un tabel făcut de Paul Hersley şi 
Kenneth Blanchard, în cartea lor “Management 
of organizational behavior: Utilizing human 
resources” şi care de fapt preia diagrama 
imaginată de Robert Tannenbaum şi Warren 
Schmidt în “Continuum of Leader behavior”, şi 
publicată inițial în forma ei originală într-unul 
dintre cele mai revoluţionare articole, apărute 
vreodată în Harvard Business Review sub titlul 
“How to choose a Leadership pattern?”, adică, 
în traducere, “Cum să alegi un model de 
leadership?”, se vede foarte clar cum toate 
teoriile despre leadership se definesc în funcție 
de modul în care se focalizează, fie pe lider, fie 
pe cei pe care acesta îi conduce, sau care îl 
urmează. 

Această diagramă a fost concepută pornind 
de la ideea că liderul se axează pe nevoile 
organizației, cu mult mai mult decât pe 
interesele individuale, ceea ce în realitatea 
economică s-a dovedit adesea a fi valabil, dar în 
realitatea politică de exemplu s-a dovedit a fi 
utopic. 

Unele studii, cum este cel al lui Douglas 
McGregor, de pildă, trimit la două direcţii 
teoretice fundamentale ale dezvoltării 
leadership-ului, denumite convențional Teoria 
X şi Teoria Y, rezultând din diferența de 
atitudine ori de demers a liderului față de cei pe 
care îi conduce. 

Rezultă astfel că Teoria X (ori alte teorii de 
acest tip) se referă la atitudinea individualistă şi 
autoritară a liderului, în timp ce Teoria Y (ori 
alte teorii de acest tip) evidențiază o atitudine 
democratică, de responsabilitate şi de implicare 
a liderului, mai ales a liderului de “top”, care îşi 
asumă mai clar demersurile sale şi “oferă” în 
acelaşi timp un mai mare spațiu de dezvoltare 
celorlalți. 

Leadership-ul statal derivă în mod evident 
din leadership-ul organizațional, având ca 
scopuri fundamentale promovarea unei 
înțelegeri inteligente şi flexibile a mecanismelor 
birocratice, pe de o parte, şi a utilizării acestora 
într-o manieră modernă, care poate îmbina 
structura ierarhică tradițională cu structurile 
rețelare contemporane, şi, mai mult decât atât, 


urmărind să dea liderilor acele posibilități de 
acțiune care să răspundă cât mai apropiat cu 
putinţă contextelor naționale şi internaţionale. 

Felul în care liderii de top ai structurilor 
statului ştiu şi pot să răspundă acestor contexte 
face ca leadership-ul statal să fie unul de succes 
sau unul inadecvat. 

În leadership-ul statal, liderul trebuie să 
devină port-drapelul intereselor naționale pe 
care le reprezintă, astfel încât manifestările 
exagerat de personale sau demersurile făcute 
sub impulsul inspirației, care pot fi permise în 
alte contexte, sunt de neacceptat la nivel statal. 
Leadership-ul statal se axează pe cele două mari 
direcții principale de acțiune: politica internă şi 
politica externă. 

Cele două direcții de acțiune ale 
leadership-ului statal au modalități proprii de 
acțiune şi de aplicare a modelelor de leadership. 
Scopul leadership-ului statal pe plan intern este, 
în principal, asigurarea securității şi stabilității 
interne, a desfăşurării în condiții de siguranţă, 
de echilibru şi de bunăstare a existenţei națiunii, 
în timp ce, pe plan internațional, este obligatoriu 
ca leadership-ul statal să vizeze atât 
interacțiunea corectă şi loială cu celelalte state, 
în cadrul organizațiilor din care face parte 
respectivul stat, dar şi deschiderea de noi 
orizonturi relaționale, care să fie în beneficiul 
intereselor naționale, ca şi în interesul promo- 
vării securității şi păcii, pe plan internațional. 

În condițiile unei lumi în care pluralismul 
formulelor naționale, ca şi diversitatea culturală 
se văd confruntate cu “tăvălugul” globalizării, la 
care se adaugă riscurile din ce în ce mai 
numeroase şi amenințările tot mai perfide ale 
terorismului la adresa securității naționale, dar 
şi internaționale, leadership-ul statal trebuie să 
răspundă unui stres aproape copleşitor. 

După căderea Cortinei de Fier şi încetarea 
Războiului Rece, statele lumii au suportat un 
efort uriaş de reconfigurare. 

Lumea  bipolară, care permitea ca 
antagonismele să aibă formulări lizibile, s-a 
transformat într-un ţesut politic în care disputa 
pentru putere, în sensul de dominare, a devenit 
din ce în ce mai acerbă. 

Unipolaritatea, instalată imediat după 
căderea Cortinei de Fier, când numai Statele 


6 


COLOCVIU STRATEGIC Nr. 12 (XLII Noiembrie 2005 


Unite ale Americii puteau pretinde statutul de 
mare putere, este acum depăşită şi vedem cum 
se conturează un trend mai nou, de emergență a 
noi centre de putere, ceea ce va duce la crearea 
unei lumi multipolare. 

În aceste condiţii, leadership-ul statal 
devine din ce în ce mai preponderent în cadrul 
setului de modele de leadership, deoarece, 
numai printr-un leadership statal abil şi eficient, 
un stat îşi poate formula strategiile pe termen 
mediu şi lung, în aşa fel încât să servească nu 
doar interesele naționale stringente, ci şi acele 
interese care pot deriva din proiecţiile de 
dezvoltare ulterioară care se întrevăd în politica 
internațională. 

Astfel, fostele state socialiste, de exemplu, 
care ţineau cândva “trena” Uniunii Sovietice, au 
devenit, datorită unui leadership statal 
inteligent, membre ale NATO, după ce făcuseră 
altădată parte din organizația adversă, aderarea 
la Alianța Nord-Atlantică fiind pentru ele 
garanția apartenenței la cea mai coerentă şi 
mai eficientă structură de securitate. 


Tot aceste state sunt cele care se îndreaptă, 
cu viteze diferite, în funcție de leadership-ul mai 
mult sau mai puțin eficient de care au avut 
parte, spre Uniunea Europeană, care reprezintă, 
acum şi în viitorul previzibil, singura 
construcție capabilă să le consolideze progresul 
şi bunăstarea. 

Leadership-ul statal este cu atât mai 
eficient cu cât demersurile întreprinse de acesta 
se bucură, în plan intern, de încrederea şi 
susținerea cetățenilor statului respectiv, tot 
astfel cum demersurile internaționale trebuie să 
se bucure de solidaritatea şi considerația statelor 
partenere. Din acest punct de vedere, putem 
considera că România, de exemplu, a făcut paşi 
importanți în direcția democrației instalate pe 
plan intern şi a alianțelor juste şi motivate, pe 
plan internaţional. Fost stat socialist, România a 
devenit membru cu drepturi depline al Alianţei 
Nord-Atlantice în aprilie 2004 şi se pregăteşte 
să adere la Uniunea Europeană în ianuarie 2007, 
ceea ce justifică aprecierea că leadership-ul 
statal al României post-revoluţionare a fost unul 
coerent şi eficient. 


PROPUNERI 


. După experienţa comunismului dictatorial, România trebuie să evite modelul de leadership 
individual exacerbat de carismatic, pentru a nu cădea în capcana politicianismului ieftin şi 
neproductiv, care poate aduce grave atingeri intereselor naţionale majore. 

. Leadership-ul organizaţional românesc trebuie să depăşească modelul tranzacțional, pentru a 
evolua spre modele superioare, în care să se caute implicarea morală şi responsabilizarea 
autentică a membrilor organizaţiilor naţionale şi ai societăţii în general. 

„Atât leadership-ul individual, cât şi leadership-ul organizațional şi cel statal din România au 
obligaţia să creeze şi să îşi conformeze demersurile cu strategii de conducere, inteligente şi 
aplicate la realitățile prezentului şi la interesele şi idealurile de perspectivă. 

. Leadership-ul statal al României trebuie să depăşească frustrările trecutului ori resentimentele 
care îl macină pe plan intern, pentru a promova demersuri care să servească afirmarea 
demnităţii naționale şi împlinirea aspirațiilor de viitor ale națiunii române. 


COLOCVIU STRATEGIC este o publicaţie a Centrului de Studii Strategice de Apărare şi 
Securitate ce include rezumate ale temelor de cercetare ştiinţifică, conferinţelor, 
simpozioanelor, seminariilor, meselor rotunde, opinii şi puncte de vedere ale unor 
personalități din armată şi societate, din țară şi străinătate, implicate în cercetarea 
ştiinţifică din domeniul securității. 

